PATVIRTINTA

Turgelių „Aistuvos“ gimnazijos

direktoriaus

2021 m. rugpjūčio 27 d. įsakymu Nr. V1-94

**TURGELIŲ „AISTUVOS“ GIMNAZIJOS**

**2021-2022 MOKSLO METŲ PRADINIO, PAGRINDINIO IR VIDURINIO UGDYMO PROGRAMŲ UGDYMO PLANAS**

**I SKYRIUS**

**BENDROSIOS NUOSTATOS**

1. 2021–2022 mokslo metų Turgelių „Aistuvos“ gimnazijos (toliau – Gimnazija) pradinio, pagrindinio ir vidurinio ugdymo programų ugdymo planas (toliau – Ugdymo planas) reglamentuoja pradinio, pagrindinio, vidurinio ugdymo programų, neformaliojo vaikų švietimo programų įgyvendinimą. 2021–2022 mokslo metų gimnazijos ugdymo planas sudarytas vadovaujantis 2021–2022 ir 2022–2023 mokslo metų pradinio, pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo ir mokslo ir sporto ministro 2021 m. gegužės 3 d. įsakymu Nr. V-688 „Dėl 2021–2022 ir 2022–2023 mokslo metų pradinio, pagrindinio ir vidurinio ugdymo programų bendrųjų ugdymo planų patvirtinimo“.

2. Gimnazijos ugdymo plano tikslas: formuoti gimnazijos ugdymo turinį ir organizuoti ugdymo procesą, sudarant lygias galimybes kiekvienam mokiniui siekti asmeninės pažangos, geresnių ugdymo(si) rezultatų ir įgyti mokymuisi visą gyvenimą būtinų bendrųjų ir dalykinių kompetencijų visumą. Sutelkus visą gimnazijos bendruomenę laikytis susitarimų ir įsipareigojimų.

3. Ugdymo plano uždaviniai:

3.1. nustatyti optimalų pamokų skaičių pradinio, pagrindinio ir vidurinio ugdymo programoms įgyvendinti;

3.2. numatyti priemones mokinių skaitymo, rašymo, kalbėjimo įgūdžių ugdymui per visų dalykų pamokas

3.3. numatyti būdus ir priemones ugdymo proceso, pagalbos mokiniui teikimo įgyvendinimui pagal mokinių mokymosi poreikius.

3.4. numatyti priemones dėl mokinių mokymosi praradimų, patirtų COVID – 19 pandemijos metu, kompensavimo.

4. Gimnazijos ugdymo planas rengiamas vieneriems mokslo metams.

**II SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

5. Ugdymo organizavimas pradinio ugdymo 1-4 klasėse:

5.1. 2021–2022 mokslo metai:

5.1.1. Mokslo metų ir ugdymo proceso pradžia 2021 m. rugsėjo 1 dieną. Ugdymo proceso trukmė – 175 ugdymo dienos.

5.1.2. Vienerių mokslo metų ugdymo proceso trukmė – 35 savaitės. Gimnazijoje mokomasi penkias dienas per savaitę.

6. Ugdymo procesas skirstomas trimestrais.

6.1. Nustatoma tokia trimestrų trukmė :

pirmasis trimestras – 2021 m. rugsėjo 1d. – 2021 m. lapkričio 30d.;

antrasis trimestras– 2021 m. gruodžio 1d. – 2022 m. vasario 28 d.

trečiasis trimestras – 2022 m. kovo 1d. – 2022 m. birželio 9 d.

6.2. Ugdymo proceso metu skiriamos atostogos:

|  |  |
| --- | --- |
| Atostogos | 2020–2021 mokslo metai |
| Rudens | 2021-11-03–2021-11-05 |
| Žiemos (Kalėdų) | 2021-12-27–2022-01-07 |
| Žiemos | 2022-02-14–2022-02-18 |
| Pavasario (Velykų) | 2022-04-19–2022-04-22 |
| Vasaros | 2022-06-10–2022-08-31 |

7. Ugdymo organizavimas 5-8, I-IV gimnazijos klasėse:

7.1. 2021–2022 mokslo metai:

7.1.1. Mokslo metų ir ugdymo proceso pradžia 2021 m. rugsėjo 1 d

7.1.2. Ugdymo proceso trukmė 5-8, I-II gimnazijos klasių mokiniams – 185, III gimnazijos klasės mokiniams – 180, IV gimnazijos klasės mokiniams – 165 ugdymo dienos.

7.1.3. Ugdymo procesas skirstomas 5-8 klasių mokiniams trimestrais, I-IV gimnazijos klasių mokiniams - pusmečiais.

7.1.4. Ugdymo proceso metu skiriamos atostogos:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Klasės | **5** | **6** | **7** | **8** | **IG** | **IIG** | **IIIG** | **IVG** |
| Ugdymo proceso pradžia | 09-01 | | | | | | | |
| Trimestrų/pusmečių trukmė | 1-asis 09-01–11-30  2-asis 12-01–02-28  3-iasis 03-01–06-23 | | | | | 1-asis 09-01–01-21  2-asis 01-22–06-23 (I – IIG kl.)  2-asis 01-22–06-16 (IIIG kl.)  2-asis 01-22–05-26 (IVG kl.) | | |
| Rudens atostogos | 2021 m. lapkričio 3 d. – lapkričio 5 d. | | | | | | | |
| Žiemos (Kalėdų)  atostogos | 2021 m. gruodžio 27 d. – 2022 m. sausio 6 d. | | | | | | | |
| Žiemos atostogos | 2022 m. vasario 14 d. – vasario 18 d. | | | | | | | |
| Pavasario  (Velykų) atostogos | 2022 m. balandžio 19 d. – balandžio 22 d. | | | | | | | |
| Ugdymo proceso  pabaiga | 06-23 | | | | | | 06-16 | 05-26 |
| Ugdymo proceso  trukmė savaitėmis | 37 | | | | | | 36 | 33 |
| Vasaros atostogos | 06-25-08-31 | | | | | | 06-17-08-31 | \*\* |

8. Vasaros atostogos IV gimnazijos klasės mokiniams skiriamos pasibaigus švietimo, mokslo ir sporto ministro nustatytai brandos egzaminų sesijai. Jos trunka iki einamųjų metų rugpjūčio 31 d.

9. Jeigu gimnazijos IV klasės mokinys laiko pasirinktą brandos egzaminą (-us) ar įskaitą (-as) pavasario (Velykų) atostogų metu, atostogų dienos, per kurias jis laiko egzaminą ar įskaitą, nukeliamos į artimiausias darbo dienas po atostogų. Jeigu IV klasės mokinys laiko pasirinktą brandos egzaminą ugdymo proceso metu, jo pageidavimu prieš brandos egzaminą gali būti suteikiama laisva diena. Ši diena įskaičiuojama į ugdymo dienų skaičių.

10. Pradinio, pagrindinio ir vidurinio ugdymo organizavimas karantino, ekstremalios situacijos, ekstremalaus įvykio ar įvykio, keliančio pavojų mokinių sveikatai ir gyvybei, laikotarpiu ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu ugdymo procesas organizuojamas vadovaujantis Lietuvos Respublikos švietimo, mokslo ir sporto ministro patvirtintų 2021-2022 ir 2022-2023 mokslo metų pradinio, pagrindinio ir vidurinio ugdymo programų bendrųjų ugdymo planų 7 priedu, Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“ ir Turgelių „Aistuvos“ gimnazijos direktoriaus 2020 m. rugpjūčio 17 d. įsakymu Nr. V1-155 „Dėl ugdymo proceso organizavimo esant ypatingoms aplinkybėms ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu“.

**ANTRASIS SKIRSNIS**

**GIMNAZIJOS UGDYMO PLANO RENGIMAS**

11. Gimnazijos Ugdymo planą rengia direktoriaus 2021 m. gegužės 20 d. įsakymu Nr. V1 - 66 „Dėl ugdymo plano rengimo darbo grupės sudarymo“ sudaryta darbo grupė. Į Ugdymo plano rengimą bendradarbiavimo pagrindais įtraukti gimnazijos mokytojai, administracija, vaiko gerovės komisijos atstovai, mokinių tarybos nariai, tėvai (globėjai). Grupės darbui vadovauja direktoriaus pavaduotojas ugdymui.

12. Gimnazijos ugdymo turinys suformuotas pagal gimnazijos tikslus, konkrečius mokinių ugdymo(si) poreikius ir įgyvendinamas vadovaujantis Pradinio ir pagrindinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309 „Dėl Pradinio, pagrindinio ir vidurinio ugdymo programų patvirtinimo“ (toliau – Ugdymo programų aprašas), Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2443 „Dėl Pradinio ir pagrindinio ugdymo bendrųjų programų patvirtinimo“ (toliau – kartu Pradinio ir pagrindinio ugdymo bendrosios programos, o kiekviena atskirai – Pradinio ugdymo bendrosios programos, Pagrindinio ugdymo bendrosios programos), Vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2011 m. vasario 21 d. įsakymu Nr. V-269 „Dėl Vidurinio ugdymo bendrųjų programų patvirtinimo“ (toliau – Vidurinio ugdymo bendrosios programos), Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. Įsakymu Nr. V-1308 „Dėl Geros mokyklos koncepcijos patvirtinimo“, Bendraisiais ugdymo planais, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi formų ir mokymo organizavimo tvarkos aprašas), ir atsižvelgiant į mokyklai skirtas mokymo lėšas.

13.Formuojant gimnazijos ugdymo turinį ir rengiant gimnazijos ugdymo planą remiamasi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, nacionalinių mokinių pasiekimų patikrinimo ir tarptautinių mokinių pasiekimų tyrimų rezultatais, gimnazijos veiklos įsivertinimo duomenimis. Remiantis rezultatais ir jų analize, skiriamos papildomos valandos mokinio ugdymo poreikiams tenkinti, mokymosi pagalbai teikti, gabiesiems skiriami moduliai, individualus darbas.

14.gimnazijos ugdymo plane, atsižvelgiant į gimnazijos kontekstą įteisinami gimnazijos bendruomenės (Gimnazijos tarybos 2021-07-29 d. posėdžio protokoliniu nutarimu Nr. V2-4) susitarimai dėl:

14.1. prioritetinių ugdymo tikslų ir uždavinių, keliamų gimnazijos numatytam ugdymo

laikotarpiui – metams;

14.2. ugdymo proceso organizavimo laikotarpių (1-8 klasėse trimestrai, IG-IVG klasėse pusmečiai);

14.3. ugdymo turinio planavimo laikotarpių (ilgalaikiai dalykų planai, pasirenkamųjų dalykų, modulių programos, individualizuotas ir pritaikytas programas rengiami vieneriems metams), planų struktūros ir kitų su ugdymo turinio planavimu susijusių aspektų. Ilgalaikiai, dalykų modulių, pasirenkamųjų dalykų, neformaliojo švietimo ir klasių auklėtojų veiklos planai ir programos suderinamos metodinėse grupėse iki rugsėjo 1 d., su direktoriaus pavaduotoja ugdymui - iki rugsėjo 8 d. ir teikiamos tvirtinti gimnazijos direktoriui iki rugsėjo 10 d. Mokytojai, dirbantys pirmus dvejus metus rengia trumpalaikius planus. Ilgalaikiai planai koreguojami ir tikslinami atsižvelgiant į mokinių pasiekimus ir pažangą, susiklosčiusias aplinkybes; mokytojas gali keisti numatytą valandų, skiriamų temai, skaičių.

14.4. Bendrosios programos pritaikymo mokiniams, turintiems specialiųjų ugdymosi poreikių dėl išskirtinių gabumų, įgimtų ar įgytų sutrikimų, nepalankių aplinkos veiksnių;

14.5. ugdymo valandų, skiriamų mokinių ugdymo poreikiams tenkinti panaudojimo;

14.6. pažintinės ir kultūrinės, edukacinės veiklos organizavimo;

14.7. švietimo pagalbos teikimo;

14.8. informacinių technologijų naudojimo, skaitmeninio turinio kūrimo, informatinio mąstymo ugdymo pradinėse klasėse;

14.9. neformaliojo vaikų švietimo programų pasiūlos ir organizavimo;

14.10. priemonių dėl mokinių mokymosi praradimų, patirtų COVID-19 pandemijos metu, kompensavimo;

15. Ugdymo turinio įgyvendinimo stebėseną vykdo:

15.1. Administracija:

15.1.1. suderina mokytojų parengtus dalykų ilgalaikius planus;

15.1.2. stebi ir vertina ugdymo turinio įgyvendinimą ugdymo proceso metu (mokytojų pamokose);

15.1.3 pasibaigus mokslo metams aptaria su mokytojais, kaip pasisekė įgyvendinti ugdymo turinį;

15.2. Metodinės grupės:

15.2.1. aprobuoja ilgalaikius planus, pasirenkamųjų dalykų planus;

15.2.2. susitaria dėl mokinių pasiekimų ir pažangos vertinimo, mokinių individualios pažangos stebėjimo ir fiksavimo, analizuoja mokinių pasiekimus įgyvendinant dalyko ugdymo turinį;

15.3. Atsiradus ugdymo plane nenumatytiems atvejams, Gimnazija ugdymo proceso metu koreguos Gimnazijos ugdymo plano įgyvendinimą, priklausomai nuo mokymo lėšų, išlaikydama minimalų pamokų skaičių dalykų bendrosioms programoms įgyvendinti.

16. Ugdymo procesas Gimnazijoje organizuojamas pamokų forma. Pamokos trukmė – 45 min. Ugdymo plane pamokų skaičius nurodytas organizuojant 45 min. trukmės pamoką. Dalykų programose numatytiems pasiekimams pasiekti skiria minimalų pamokų skaičių.

17. Ugdymo planą gimnazijos vadovas tvirtina iki mokslo metų pradžios suderinęs su gimnazijos taryba, taip pat su savininko teises ir pareigas įgyvendinančia institucija.

**TREČIASIS SKIRSNIS**

**GIMNAZIJOS UGDYMO VEIKLŲ ĮGYVENDINIMAS**

18. Gimnazija, įgyvendindama pradinio, pagrindinio ir vidurinio ugdymo programas, sudaro sąlygas mokiniui mokytis mokinių ir mokytojų, kitų gimnazijos darbuotojų pagarba vienas kitam grįstoje psichologiškai, dvasiškai ir fiziškai sveikoje ir saugioje aplinkoje, užtikrina tinkamą ir savalaikį reagavimą į patyčių ir smurto apraiškas. Gimnazijoje mokiniui saugia ir palankia ugdymosi aplinka rūpinasi ir mokinio gerovės užtikrinimo klausimus sprendžia gimnazijos vaiko gerovės komisija, kuri vadovaujasi gimnazijos vaiko gerovės komisijos sudarymo ir jos darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. balandžio 11 d. Įsakymu Nr. V-579 (Lietuvos Respublikos švietimo ir mokslo ministro 2017 m. gegužės 2 d. įsakymo Nr. V-319 redakcija) „Dėl Mokyklos vaiko gerovės komisijos sudarymo ir jos darbo organizavimo tvarkos aprašo patvirtinimo“ pakeitimo“.

19. Gimnazija, įgyvendindama ugdymo turinį, vadovaujasi Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017. Mokykla, vykdanti bendrojo ugdymo programas. Bendrieji sveikatos saugos reikalavimai“ (toliau – Higienos norma).

20. Gimnazija integruoja Sveikatos ir lytiškumo ugdymo bei rengimo šeimai bendrąją programą patvirtintą Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ (toliau – sveikatos programa) į pasaulio pažinimo, biologijos, fizinio ugdymo ir technologijų, dorinio ugdymo dalykų ugdymo turinį, klasės auklėtojo, pagalbos mokiniui specialistų ir sveikatos priežiūros specialisto veiklą.

21. Gimnazija integruoja Ugdymo karjerai programą patvirtintą Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo “(toliau – Ugdymo karjerai programa) į visų dalykų ugdymo turinį, klasės auklėtojo veiklą, (tai atsispindi mokytojų ilgalaikiuose planuose, klasės auklėtojų veiklos planuose),

gimnazijos socialinio pedagogo, sveikatos priežiūros specialisto veiklą, vykdoma dalyvaujant susitikimuose su įvairių profesijų ir aukštojo bei profesinio mokymo įstaigų atstovais.

22. Gimnazija įgyvendina:

22.1. socialinių emocinių įgūdžių lavinimo bei smurto prevencijos programos „Zipio draugai“, „Obuolio draugai“, kurios integruojamos į pradinių klasių klasės vadovo veiklą. Tai atsispindi klasių vadovų ilgalaikiuose planuose;

22.2. gyvenimo įgūdžių ir prevencinę LIONS QUEST „Paauglystės kryžkelė“ programą skirtą 5-8 klasių mokiniams, LIONS QUEST „Raktai į sėkmę“ programą skirtą IG-IVG klasių mokiniams. Programoms įgyvendinti naudojamos mokinio ugdymo poreikiams tenkinti skirtos valandos.

23. Gimnazija įgyvendina Alkoholio, tabako ir kitų psichiką veikiančių medžiagų vartojimo prevencijos programą, patvirtintą Lietuvos Respublikos švietimo ir mokslo ministro 2006 m. kovo 17 d. įsakymu Nr. ISAK-494 „Dėl Alkoholio, tabako ir kitų psichiką veikiančių medžiagų vartojimo prevencijos programos patvirtinimo“. Programos integruojamos į biologijos, fizinio ugdymo pamokas, klasių auklėtojų veiklą. Tai atsispindi mokytojų ilgalaikiuose planuose, klasės auklėtojų veiklos planuose.

24. Gimnazija integruoja:

24.1. nacionalinio saugumo temas į pilietiškumo, istorijos, lietuvių kalbos ir geografijos pamokas;

24.2. verslumo ir finansinio raštingumo temas į matematikos ir ekonomikos pamokas;

24.3. informacinio raštingumo, antikorupcinio ugdymo temas į klasių auklėtojo veiklą.

Tai atspindi dalykų mokytojų ir klasės auklėtojų veiklos planuose.

25. Etninės kultūros ugdymas:

25.1. pradinio ugdymo programoje etninės kultūros ugdymas integruojamas į dorinio ugdymo, lietuvių kalbos, pasaulio pažinimo, meninio ugdymo pamokas;

25.2. pagrindinio ugdymo programoje etninės kultūros ugdymas įgyvendinamas, vadovaujantis Pagrindinio ugdymo etninės kultūros bendrąja programa, vidurinio ugdymo programoje – vadovaujantis Vidurinio ugdymo etninės kultūros bendrąją programa, kurios patvirtintos Lietuvos Respublikos švietimo ir mokslo ministro 2012 m. balandžio 12 d. įsakymu Nr. V-651 “Dėl Pagrindinio ugdymo etninės kultūros bendrosios programos ir Vidurinio ugdymo etninės kultūros bendrosios programos patvirtinimo”. Etninė kultūrinė veikla integruojama į gamta ir žmogus, biologijos, dorinio ugdymo, pilietinio ugdymo, geografijos, lietuvių ir užsienio kalbų, istorijos, menų ir technologijų pamokas bei klasės auklėtojo veiklą. Tai atsispindi mokytojų ilgalaikiuose planuose ir klasės auklėtojų veiklos planuose;

26. Žmogaus saugos ugdymas organizuojamas vadovaujantis Žmogaus saugos ugdymo bendrąja programa, patvirtinta Lietuvos Respublikos švietimo ir mokslo ministro 2012 m. liepos 18 d. įsakymu Nr. V-1159.

26.1. pradiniame ugdyme Žmogaus saugos bendroji programa integruojama į pasaulio pažinimo dalyką;

26.2. pagrindiniame ugdyme žmogaus sauga kaip atskiras dalykas dėstomas 5, 7 ir IIG klasėje.

26.3. žmogaus saugos dalykas gimnazijos III – IV klasėse integruojamas į gamtos mokslų ugdymo turinį.

27. Gimnazija, siekdama nuosekliai ugdyti mokinių kompetencijas, gimnazijos ugdymo turinyje susieja formaliąsias pamokas su neformaliosiomis praktinėmis veiklomis:

27.1. ugdomosioms edukacinėms veikloms už gimnazijos ribų, lankantis muziejų, meno galerijų, teatrų, bibliotekų, Lietuvos futbolo federacijos organizuojamose programose ir renginiuose, skiriama 32 pamokos (valandos). Kiekvienai klasei skiriama po 4 edukacines išvykas. Ši veikla atsispindi metodinių grupių planuose, mokytojų ilgalaikiuose planuose ir vykdoma mokslo metų eigoje;

27.2. kultūrinei, meninei, pažintinei, kūrybinei (toliau – pažintinė ir kultūrinė veikla), sportinei, praktinei, socialinei, prevencinei, vertybinių nuostatų ugdymo veiklai, siejamai su Gimnazijos tikslais, mokinių mokymosi poreikiais per mokslo metus skiriama 40 valandų (10 mokymosi dienų po 4 valandas). Veiklos forma – integruota projektinė veikla, renginiai, konkursai, edukacinės išvykos. Ji organizuojama nustatytu laiku ir tvirtinama gimnazijos direktoriaus įsakymu.

28. Socialinei – pilietinei veiklai 5-8 ir IG-IIG klasėse skiriama 10 valandų (pamokų), nuosekliai veiklą organizuojant per mokslo metus ir ji yra privaloma. Šios veiklos metu vykdomos socialinės – pilietinės akcijos, darbas gimnazijos bibliotekoje, tvarkoma Gimnazijos ir Turgelių aplinka, bendradarbiaujant su vietine valdžia ir savivaldos institucijomis, organizuojamos socialinės – pilietinės veiklos ir pan. Tai detaliai aprašoma socialinio pedagogo veiklos plane, klasių auklėtojų veiklos planuose.

28.1. Gimnazija sudaro sąlygas mokiniui atlikti socialinę-pilietinę veiklą už Gimnazijos ribų glaudžiai bendradarbiaujant su asociacijomis, savivaldos institucijomis, nevyriausybinėmis organizacijomis;

28.2. mokinys šio pobūdžio veiklas gali atlikti savarankiškai arba grupelėmis;

28.3. socialinė – pilietinė veikla fiksuojama dienyne, veiklos įrodymai kaupiami individualiame mokinio socialinės – pilietinės veiklos aplanke. Socialinės – pilietinės veiklos darbą kuruoja klasių auklėtojai.

29. Gimnazija sudaro galimybes mokiniams kiekvieną dieną tarp pamokų užsiimti fiziškai aktyvia veikla gimnazijos sporto salėje.

**KETVIRTASIS SKIRSNIS**

**INDIVIDUALAUS UGDYMO PLANO SUDARYMAS. MOKINIO PAŽANGOS IR PASIEKIMŲ VERTINIMAS**

30. Gimnazija kartu su mokinu sudaro jo galioms ir mokymosi poreikiams pritaikytą ugdymosi planą, padedantį išsikelti tikslus, juos įgyvendinti, prisiimti asmeninę atsakomybę už mokymąsi. Individualų ugdymo planą sudaro su mokiniu, kuris:

30.1. mokosi pagal vidurinio ugdymo programą;

30.2. turi specialiųjų ugdymosi poreikių;

30.3. mokymosi pasiekimų lygis ( vieno ar kelių dalykų) žemesnis nei numatyta Pradinio ugdymo programose ar Pagrindinio ugdymo programose, ir mokinys nedaro pažangos; jei nepasiekiamas patenkinamas lygis nacionalinio pasiekimo patikrinimo metu;

30.4. pasiekimai aukšti ( ypač mokinio, galinčio pasiekti aukščiausią ir aukštą lygius, gabumams plėtoti, gebėjimams ugdyti ir siekti individualios pažangos).

31. Mokinio pasiekimai ir pažanga ugdymo procese vertinami vadovaujantis:

31.1. teisės aktais, reglamentuojančiais bendrąjį ugdymą ir mokinio pasiekimų ir pažangos vertinimą;

31.2. Turgelių „Aistuvos“ gimnazijos mokinių pažangos ir pasiekimų vertinimo tvarkos aprašu, patvirtintu Turgelių „Aistuvos“ gimnazijos direktoriaus 2017 m. spalio 5 d. įsakymu Nr. V1 – 158 “Dėl Turgelių „Aistuvos“ gimnazijos mokinių pažangos ir pasiekimų vertinimo tvarkos aprašo patvirtinimo“;

31.3. Turgelių „Aistuvos“ gimnazijos mokinių individualios pažangos stebėjimo ir fiksavimo tvarkos aprašu, patvirtintu Turgelių „Aistuvos“ gimnazijos direktoriaus 2021m. balandžio 19 d. įsakymu V1-54 „Dėl Turgelių „Aistuvos“ gimnazijos mokinių individualios pažangos stebėjimo ir fiksavimo tvarkos aprašo patvirtinimo“. Tvarkos aprašai skelbiami interneto svetainėje [www.aistuva.lt](http://www.aistuva.lt).;

32. Mokinio vertinimo rezultatas fiksuojamas įrašu „įskaityta“, „neįskaityta“ ir balu, taikant 10 balų vertinimo sistemą.

33. Nacionaliniame mokinių pasiekimų patikrinime gimnazija dalyvauja gimnazijos direktoriaus sprendimu. Mokinio pasiekimų rezultatai naudojami ugdymo procese mokinio mokymuisi planuoti ir neįskaičiuojami į trimestro įvertinimą.

**PENKTASIS SKIRSNIS**

**MOKYMOSI KRŪVIO REGULIAVIMAS**

34. Gimnazija, įgyvendindama ugdymo turinį, mokiniui mokymosi krūvį per savaitę paskirsto proporcingai ir vadovaujantis Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017. Mokykla, vykdanti bendrojo ugdymo programas. Bendrieji sveikatos saugos reikalavimai“ (toliau – Higienos norma) ugdymo procesui organizuoti sudaro tvarkaraštį.

35. Gimnazijos vadovo paskirtas asmuo (direktoriaus pavaduotojas ugdymui):

35.1. organizuoja ir vykdo mokinių mokymosi krūvio bei mokiniams skiriamų namų darbų stebėseną ir kontrolę;

35.2. organizuoja mokytojų bendradarbiavimą, sprendžiant mokinių mokymosi krūvio optimizavimo klausimus;

35.3. užtikrina, kad mokiniams per dieną nebūtų skiriamas daugiau kaip vienas kontrolinis darbas. Apie kontrolinį darbą mokinius būtina informuoti ne vėliau kaip prieš savaitę. Kontroliniai darbai negali būti rašomi po ligos, atostogų, nerekomenduojami po šventinių dienų.

36. Pirmosios klasės mokiniams, kurie pradeda mokytis pagal pradinio ugdymo programą ir penktosios klasės mokiniams, kurie pradeda mokytis pagal pagrindinio ugdymo programos pirmąją dalį, skiriamas minimalus pamokų skaičius per savaitę.

37. Didesnis už minimalų privalomų pamokų skaičius dalykams mokytis 1 ir 5 klasės mokiniams skiriamas suderinus su mokinių tėvais (globėjais, rūpintojais).

38. Kitų klasių mokiniams bendras pamokų skaičius per savaitę gali būti ir didesnis nei numatyta Bendrųjų ugdymo planų 75, 109 punktuose.

39. Mokiniui, besimokančiam pagal pagrindinio ugdymo programą, negali būti daugiau kaip 7 pamokos per dieną, 35 pamokos per savaitę.

40. Gimnazija, vadovaujantis„Turgelių „Aistuvos“ gimnazijos ugdomojo konsultavimo sistemos tvarkos aprašu“ patvirtintu Turgelių „Aistuvos“ gimnazijos direktoriaus 2019 m. lapkričio 15 d. įsakymu Nr. V1-182 „Dėl „Turgelių „Aistuvos“ gimnazijos ugdomojo konsultavimo sistemos tvarkos aprašo“ patvirtinimo, mokiniams skiria trumpalaikes arba ilgalaikes konsultacijas. Trumpalaikės konsultacijos yra trumpesnės už pamokos trukmę ir neįskaitomos į mokinio mokymosi krūvį. Ilgalaikės konsultacijos yra lygios pamokos trukmei ir įskaitomos į mokinio mokymosi krūvį. Mokinių tėvai (globėjai, rūpintojai) elektroniniu dienynu ar kitu mokytojo pasirinktu būdu informuojami apie mokiniui siūlomą suteikti mokymosi pagalbą, jos formą ir, vykstant konsultacijoms apie mokinio daromą pažangą.

41. Vadovaujantis gimnazijos bendru susitarimu, gimnazijos vadovo įsakymu:

41.1. mokiniui, kuris atstovauja gimnazijai varžybose, konkursuose, olimpiadose per atostogas, savaitgalio ar švenčių dienomis, tos dienos įskaitomos į mokinio ugdymosi dienų skaičių. Mokinio prašymu poilsio dienos nukeliamos į artimiausias darbo dienas.

41.2. mokiniui, kuris dalyvauja šalies ir tarptautinėse olimpiadose, varžybose, gali būti suteikiamas laikas joms pasiruošti. Šis laikas įskaitomas į ugdymosi dienų skaičių.

42. Gimnazijos vadovo įsakymu mokinys, jeigu pageidauja, gali būti atleidžiamas:

42.1. nuo dailės, muzikos, fizinio ugdymo, išimties atvejais – ir kitų dalykų pamokų (ar jų dalies) lankymo, jei mokosi neformaliojo vaikų švietimo ir formalųjį švietimą papildančio ugdymo mokyklose pagal atitinkamas formalųjį švietimą papildančio ugdymo programas (yra jas baigęs) ar kitas neformaliojo vaikų švietimo programas (pvz., informacinių technologijų, programavimo ir kt.).

42.2. nuo pamokų tų dalykų, kurių jis yra nacionalinių ar tarptautinių olimpiadų, konkursų einamaisiais mokslo metais prizinės vietos laimėtojas.

43. Mokinys, kuris mokosi pagal neformaliojo vaikų švietimo programas ir pageidauja būti atleidžiamas nuo dalies ar visų konkretaus dalyko pamokų, gimnazijos vadovui teikia prašymą ir neformaliojo vaikų švietimo programas ar jų nuorodas iki einamųjų metų rugsėjo 15 d.

44. Sprendimas dėl atleidimo nuo konkretaus dalyko pamokų priimamas, jei dalyko mokytojas, įvertinęs neformaliojo vaikų švietimo programos turinį, pripažįsta, kad neformaliojo vaikų švietimo programa dera su Bendrųjų programų turiniu. Mokiniui nerekomenduojama teikti prašymo dėl atleidimo nuo dalies ar visų pamokų lankymo to dalyko, kurio brandos egzaminą planuojama laikyti.

45. Mokinys, kuris mokosi pagal formalųjį švietimą papildančias programas yra vertinamas konvertuojant pažymius pagal dešimties balų vertinimo skalę ar lygį pradiniame ugdyme.

46. Mokinys, atleistas nuo atitinkamų menų ar sporto srities dalykų pamokų, tuo metu gali užsiimti kita ugdomąja veikla arba mokytis individualiai. Gimnazija užtikrina nuo pamokų atleistų mokinių saugumą ir užimtumą. Jeigu šios pamokos pagal pamokų tvarkaraštį yra pirmosios ar paskutinės, mokiniai į gimnaziją esant galimybei gali atvykti vėliau arba išvykti anksčiau. Apie tai gimnazija informuoja mokinio tėvus ( globėjus, rūpintojus).

46.1. mokiniai, laikinai atleisti nuo fizinio ugdymo pamokų, privalo pamokos metu būti sporto salėje.

47. Gimnazija užtikrina, kad namų darbai:

47.1. atitiktų mokinio galias;

47.2. būtų naudingi grįžtamajai informacijai apie mokinio mokymąsi gauti, tolesniam mokymuisi;

47.3. nebūtų užduodami atostogoms;

47.4. nebūtų skirti dėl įvairių priežasčių neįvykusių pamokų turiniui įgyvendinti.

48. Gimnazija sudaro sąlygas atlikti namų darbus gimnazijoje mokiniams, kurie dėl nepalankių socialinių, ekonominių, kultūrinių sąlygų namuose negali tinkamai atlikti namų darbų, taip pat mokiniams, kurie gimnazijoje laukia išvežimo mokykliniu autobusu į namus.

**ŠEŠTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL PRADINIO AR PAGRINDINIO UGDYMO PROGRAMĄ**

49. Gimnazija skiria pagalbą ugdymo procese kiekvienam mokiniui, kuriam ji reikalinga. Ypač svarbi mokymosi pagalba mokiniui:

49.1. dėl ligos ar kitų priežasčių praleidusiam dalį pamokų;

49.2. gavusiam nepatenkinamą atsiskaitomųjų ar kitų užduočių įvertinimą;

49.3. gavusiam kelis iš eilės nepatenkinamus kurio nors dalyko įvertinimus;

49.4. jei pasiekimų lygis ( vieno ar kelių dalykų) žemesnis, nei numatyta Pradinio ar Pagrindinio ugdymo bendrosiose programose, ir mokinys nedaro pažangos;

49.5. jei nacionalinio pasiekimų patikrinimo metu nepasiekiamas patenkinamas lygis;

49.6. jei jo pasiekimai yra aukščiausio lygio it (ar) jei jis siekia domėtis pasirinkta mokymosi sritimi;

49.7. patyrusiam mokymosi sunkumų COVID-19 pandemijos metu;

49.8. kitais mokymosi pagalbos poreikio atvejais:

49.8.1 vadovaujantis Turgelių „Aistuvos“ gimnazijos pagalbos mokiniui teikimo tvarkos aprašu, patvirtintu Turgelių „Aistuvos“ gimnazijos direktoriaus 2015 m. vasario 12 d. įsakymu Nr. V1-32 „Dėl Turgelių „Aistuvos“ gimnazijos pagalbos mokiniui teikimo tvarkos aprašo patvirtinimo“;

49.8.2. vadovaujantis Turgelių „Aistuvos“ gimnazijos ugdomojo konsultavimo sistemos tvarkos aprašu, patvirtintu Turgelių „Aistuvos“ gimnazijos direktoriaus 2019 m. lapkričio 15 d. įsakymu Nr. V1-182 „ Dėl Turgelių „Aistuvos“ gimnazijos ugdomojo konsultavimo sistemos tvarkos aprašo patvirtinimo“.

50. Gimnazija ugdymo procese užtikrina sisteminę mokymosi pagalbą, kuri apima: žemų pasiekimų prevenciją, intervenciją sprendžiant iškilusias problemas ir kompensacines priemones.

51. Gimnazija skiria direktoriaus pavaduotoją ugdymui atsakingu už mokymosi pagalbos teikimo organizavimą.

**SEPTINTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

52. Klasė dalijama į laikinąsias grupes, kai grupėje yra ne mažiau nei 3 mokiniai:

52.1. Gimnazijos ugdymo turiniui įgyvendinti klasė į grupes dalijama doriniam ugdymui, kai tos pačios klasės mokiniai yra pasirinkę tikybą ir etiką (1 ir 2, 3 ir 4, 5 ir 6, 7 ir 8, I G ir II G klasės).

**III SKYRIUS**

**PRADINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PRADINIO UGDYMO PROGRAMOS ĮGYVENDINIMO YPATUMAI**

53. Pradinio ugdymo bendrųjų programų turinį sudaro šios sritys: dorinis ugdymas, kalbinis ugdymas, matematinis ugdymas, socialinis ir gamtamokslinis ugdymas, meninis ugdymas, fizinis ugdymas.

54. Gimnazijos pradinio ugdymo programos turinys formuojamas ir įgyvendinamas vadovaujantis bendraisiais ugdymo planais, gimnazijoje priimtais susitarimais dėl:

54.1.. ugdymo proceso organizavimo laikotarpių – trimestrų;

54.2. ugdymo procesas organizuojamas pamoka ir kitomis ugdymo organizavimo formomis:

54.2.1. ugdymo procesą organizuojant pamoka, kai pamokos trukmė 1 klasėje 35 min. ir 2-4 klasėse – 45 min., per dieną yra ne daugiau kaip 5 pamokos;

54.2.2. ugdymo procesą organizuojant projekto, didaktinio žaidimo, kūrybinio darbo ar kt. formomis, ugdomoji veikla (formaliojo ir neformaliojo švietimo) per dieną yra ne ilgesnė nei 6 ugdymo valandos. Į šį laiką neįskaičiuojamas pailgintos dienos grupės veiklai organizuoti skirtas laikas.

55. Ugdymo procesas organizuojamas ne tik Gimnazijoje, bet ir už jos ribų (muziejuose, parkuose, piliakalnyje ir kitoje artimiausioje gamtinėje aplinkoje). Ugdomosioms edukacinėms veikloms už gimnazijos ribų, lankantis muziejų, meno galerijų, teatrų, bibliotekų, Lietuvos futbolo federacijos organizuojamose programose ir renginiuose, skiriama 32 pamokos (valandos). Kiekvienai klasei skiriama po 4 edukacines išvykas. Ši veikla atsispindi metodinių grupių planuose, mokytojų ilgalaikiuose planuose ir vykdoma mokslo metų eigoje;

56. Gimnazija einamaisiais metais gali koreguoti ugdymo procesą ir turinį pagal pasikeitusius mokinių ugdymo poreikius, mokinių mokymosi rezultatus, išlaikydama mokslo metams skirtą ugdymo valandų skaičių.

57. Pradinio ugdymo bendrajai programai ir neformaliojo švietimo programoms įgyvendinti:

57.1 2021-2022 mokslo metais skiriamos ugdymo valandos metams:

|  |  |  |  |  |  |
| --- | --- | --- | --- | --- | --- |
| Dalykai | 1 klasė | 2 klasė | 3 klasė | 4 klasė | Iš viso skiriama pamokų Pradinio ugdymo programai |
| Dorinis ugdymas (tikyba arba etika) | 35 | 35 | 35 | 35 | 140 |
| Lietuvių kalba | 280 | 245 | 245 | 245 | 1015 |
| Užsienio kalba (anglų) | 0 | 70 | 70 | 70 | 210 |
| Matematika | 140 | 175 | 140 | 175 | 630 |
| Pasaulio pažinimas | 70 | 70 | 70 | 70 | 280 |
| Dailė ir technologijos | 70 | 70 | 70 | 70 | 280 |
| Muzika | 70 | 70 | 70 | 70 | 280 |
| Šokis | 35 | 35 | 35 | 35 | 35 |
| Fizinis ugdymas\* | 105 | 105 | 105 | 105 | 420 |
| Iš viso privalomų pamokų skaičius metams | 805 | 875 | 840 | 875 | 3395 |
| Pamokos, skiriamos mokinių ugdymosi poreikiams tenkinti | 70 | | 105 | | 175 |
| Neformalusis švietimas | 140 | | 140 | | 280 |

Pastaba:

\*Fizinis ugdymas įgyvendinamas pagal pradinio ugdymo kūno kultūros bendrąją programą.

58. Bendrosios programos ugdymo dalykams skiriamos ugdymo valandos per savaitę:

|  |  |  |  |  |  |
| --- | --- | --- | --- | --- | --- |
| Dalykai | Dalyko savaitinių pamokų skaičius | | | | |
| 1 klasė | 2 klasė | 3klasė | 4 klasė | Pradinio ugdymo programa  (1-4 klasės) |
| Dorinis ugdymas (tikyba arba etika) | 1 | 1 | 1 | 1 | 4 |
| Lietuvių kalba (gimtoji) | 8 | 7 | 7 | 7 | 29 |
| Užsienio kalba (anglų) | - | 2 | 2 | 2 | 6 |
| Matematika | 4 | 5 | 4 | 5 | 18 |
| Pasaulio pažinimas | 2 | 2 | 2 | 2 | 8 |
| Dailė ir technologijos | 2 | 2 | 2 | 2 | 8 |
| Muzika | 2 | 2 | 2 | 2 | 8 |
| Šokis | 1 | 1 | 1 | 1 | 4 |
| Fizinis ugdymas | 3 | 3 | 3 | 3 | 12 |
| Privalomų ugdymo valandų skaičius mokiniui | 23 | 25 | 24 | 25 | 97 |
| Valandos, skiriamos mokinių ugdymo(si) poreikiams tenkinti | 1 | 1 | 1 | 2 | 5 |
| Iš viso |  |  |  |  | 102 |
| Neformaliojo švietimo valandos | 2 | 2 | 2 | 2 | 8 |

59. Pamokų skaičių klasei per savaitę sudaro: privalomų ugdymo valandų skaičius visiems mokiniams; pamokos, skiriamos mokinių ugdymo(si) poreikiams tenkinti; pamokos dalyko, kuriam mokyti klasė dalijama į grupes; valandos neformaliojo švietimo programoms įgyvendinti.

60. Po 1 valandą, mokinių ugdymos(si) poreikiams tenkinti, 1-4 klasėje skiriamos mokinių mokymosi praradimų, patirtų COVID-19 pandemijos metu, kompensavimui, didžiausią dėmesį skiriant lietuvių kalbai ir matematikai.

61. Rugsėjo mėnesį klasės valandėlės 1-4 klasėse skiriamos mokinių emocinei sveikatai ir socialiniams įgūdžiams gerinti.

62. Neformaliojo vaikų švietimo valandos skiriamos, atsižvelgiant į mokinių neformaliojo švietimo programų poreikius, numatomus ugdymo prioritetus, gimnazijos lėšas. Mokiniai renkasi neformaliojo vaikų švietimo programas, padedančias atsiskleisti jų pomėgiams, talentams. Po vieną neformaliojo ugdymo valandą 1-4 klasėse skiriama informacinėms technologijoms (informatinio mąstymo ugdymui, kūrybiško ir atsakingo šiuolaikinių technologijų naudojimo, saugaus ir atsakingo elgesio skaitmeninėje aplinkoje, skaitmeninio turinio kūrimui).

63. Mokinių skaičių neformaliojo švietimo grupėje nustato gimnazijos vadovas, suderinęs su gimnazijos taryba. Neformaliojo švietimo programose dalyvaujantys mokiniai žymimi mokinių registre.

**ANTRASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

64. Ugdymo sričių / ugdymo dalykų programų įgyvendinimas.

64.1. dorinis ugdymas: tėvai (globėjai) parenka mokiniui vieną iš dorinio ugdymo dalykų: etiką arba tikybą; dorinio ugdymo dalyką mokiniui galima keisti kiekvienais mokslo metais pagal tėvų (globėjų) parašytą prašymą.

64.2. kalbinis ugdymas:

64.2.1. lietuvių kalbos ugdymas vykdomas pagal Lietuvos Respublikos švietimo, mokslo ir sporto ministro patvirtintą Lietuvių kalbos pradinio ugdymo bendrąją programą

64.3. pirmosios užsienio kalbos mokymas:

64.3.1. pirmosios užsienio kalbos mokoma(si) antraisiais–ketvirtaisiais pradinio ugdymo programos metais;

64.3.2. gimnazija siūlo mokinio tėvams (globėjams, rūpintojams) parinkti mokiniui pirmąją užsienio kalbą vieną iš trijų Europos kalbų (anglų, vokiečių, prancūzų) (toliau užsienio kalba);

64.4. socialinis ir gamtamokslinis ugdymas:

64.4.1. socialiniam ir gamtamoksliniam ugdymui skiriama 1/2 pasaulio pažinimo dalykui skirto ugdymo laiko iš kurio ne mažiau kaip 1/4 turi būti skiriama praktinei patyriminei veiklai organizuoti palankioje aplinkoje, natūralioje gamtinėje (parke, miške, prie vandens telkinio ir pan.) aplinkoje, laboratorijose;

64.4.2. socialiniams gebėjimams ugdyti dalį (ne mažiau kaip (1/4) pasaulio pažinimo dalyko laiko skiriama ugdymo procesą organizuojant socialinės, kultūrinės aplinkos pažinimui palankioje aplinkoje (lankantis visuomeninėse, bendruomenių, kultūros institucijose ir pan.)

64.5. fizinis ugdymas:

64.5.1. specialiosios medicininės fizinio pajėgumo grupės gali būti organizuojamos taip:

64.5.2. mokiniai dalyvauja ugdymo veiklose su pagrindine grupe, bet pratimai ir krūvis jiems skiriami pagal gydytojo rekomendacijas;

64.5.3. tėvų (globėjų) pageidavimu mokiniai gali lankyti sveikatos grupes ne mokykloje;

64.5.4. mokiniai pertraukų metu turi galimybę aktyviai judėti gimnazijos stadione.

64.6. meninis ugdymas (dailė ir technologijos, muzika, šokis):

64.6.1. technologiniam ugdymui skiriama ne mažiau kaip 1/3 dailės ir technologijų dalykui skiriamo laiko.

64.7. informacinės technologijos:

64.7.1. skaitmeniniams mokinių gebėjimams ugdyti per visus dalykus ugdymo procese naudojamos šiuolaikinės skaitmeninės technologijos;

64.7.2. atskira pamoka, iš neformaliojo ugdymo valandų, ugdomas mokinių informatinis mąstymas, mokoma kūrybiško ir atsakingo šiuolaikinių technologijų naudojimo, saugaus ir atsakingo elgesio skaitmeninėje aplinkoje, skaitmeninio turinio kūrimo.

**IV SKYRIUS**

**PAGRINDINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PAGRINDINIO UGDYMO PROGRAMOS ĮGYVENDINIMO YPATUMAI**

65. Gimnazija įgyvendina Pagrindinio ugdymo bendrąsias programas, kurias sudaro ugdymo sritys ir dalykai: dorinis ugdymas: etika, katalikų tikyba; kalbos lietuvių kalba ir literatūra, pirmoji užsienio kalba, antroji užsienio kalba; matematika; gamtamokslinis ugdymas; socialini ugdymas: istorija, geografija, pilietiškumo ugdymas, ekonomika ir verslumas; meninis ugdymas: dailė, muzika; informacinės technologijos; technologijos; fizinis ugdymas.

66. Gimnazija, įgyvendindama pagrindinio ugdymo programą ir formuodama gimnazijos ugdymo turinį, užtikrina Pagrindinio ugdymo bendrosioms programoms įgyvendinti minimalų skiriamų pamokų skaičių per savaitę.

67. Adaptacinis laikotarpis pradedantiesiems mokytis pagal pagrindinio ugdymo programos pirmąją ir antrąją dalis ir naujai atvykusiems mokiniams yra vienas mėnesis. Siekiant mokiniams padėti sėkmingai adaptuotis, į šią veiklą įtraukiami klasės vadovai, mokiniai savanoriai, gimnazijos švietimo pagalbos specialistai. Per adaptacinį laikotarpį mokinių pažanga ir pasiekimai pažymiais nevertinami.

68. Mokiniui sudaromos sąlygos pasirinkti dalykų modulius pagal polinkius ir gebėjimus, vadovaujantis Mokymosi krypčių pasirinkimo galimybių didinimo 14–19 metų mokiniams modelio aprašu, patvirtintu Lietuvos Respublikos švietimo ir mokslo ministro 2008 m. kovo 15 d. įsakymu Nr. ISAK-715 „Dėl Mokymosi krypčių pasirinkimo galimybių didinimo 14-19 metų mokiniams modelio aprašo patvirtinimo“.

**ANTRASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

69. Gimnazijoje rūpinamasi lietuvių kalbos ugdymu per visų dalykų pamokas:

69.1. apsvarstyti ir priimti bendri kalbos ugdymo reikalavimai mokykloje (rašto darbus mokiniai įteikia rašytus ranka, informacinių technologijų pamokose naudojamasi lietuviška aplinka);

69.2. mokomosios užduotys panaudojamos sakytinei ir rašytinei kalbai ugdyti, kreipiant mokinių dėmesį į kalbos nuoseklumą, logiškumą, planingumą;

69.3. mokiniai skatinami savarankiškai, rišliai ir taisyklingai reikšti mintis žodžiu ir raštu per visų dalykų pamokas;

69.4. vertinant mokinio pasiekimus teikiama grįžtamoji informacija ir apie kalbos mokėjimą, nurodomi privalumai ir taisytini bei tobulintini dalykai;

69.5. ugdoma kalbinė atsakomybė, kalbinė raiška, suvokiant tai kaip vieną iš prisistatymo viešoje erdvėje įvaizdžio elementų ir sklandžios komunikacijos pagrindą.

70. Dorinis ugdymas:

70.1.dorinio ugdymo dalyką (tikybos ar etikos dalyką) mokiniui iki 14 metų parenka tėvai (globėjai), o nuo 14 metų mokinys savarankiškai renkasi pats. Etiką arba tikybą mokinys renkasi dvejiems mokslo metams (5-6, 7-8, gimnazijos I-II klasėms).

71. Lietuvių kalba ir literatūra:

71.1. Gimnazija, formuodama ugdymo turinį:

71.1.1. siūlo mokiniams rinktis pasirenkamuosius dalykus lietuvių kalbos ir literatūros įgūdžiams formuoti ir skaitymo gebėjimams gerinti, kalbos vartojimo praktikai;

71.1.2. integruoja į lietuvių kalbos ir literatūros programos įgyvendinimą pilietiškimo pagrindų mokymą, laisvės kovų istorijai skiriant 9 pamokas;

71.2. mokiniams, kurie mokėsi pagal pagrindinio ugdymo programą mokykloje, kurioje įteisintas mokymas tautinės mažumos kalba, ir nori tęsti mokymąsi mokykloje, kurios nuostatuose įteisintas mokymas valstybine kalba, pagal pagrindinio ugdymo programą, sudaromos sąlygos pasiekti bendrojoje programoje numatytus pasiekimus:

71.2.1. vienerius mokslo metus jiems skiriama 1 papildoma lietuvių kalbos pamoka per savaitę;

71.2.2. jei klasėje ar keliose klasėse atsirastų 3 ar daugiau tokių mokinių, jų grupei mokyti būtų skiriamos 2 papildomos pamokos.

72. Užsienio kalbos:

72.1. užsienio kalbos, pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos (anglų kalba).

72.1.1 pirmosios užsienio kalbos bendroji programa 5- 6 klasėse orientuota į A2, o 7-II klasėse – į B1 kalbos mokėjimo lygį pagal Bendruosius Europos kalbų metmenis.

72.2. antrosios užsienio kalbos mokoma nuo 6 klasės. Tėvai (globėjai) mokiniui iki 14 metų parenka, o mokinys nuo 14 iki 16 metų tėvų (rūpintojų) sutikimu pats renkasi antrąją užsienio kalbą: lenkų, rusų ar vokiečių. Visi 6 klasės mokinių tėvai 2021-2022 m. m. mokiniams parinko rusų kalbą.

72.2.1. antrosios užsienio kalbos bendroji programa 6 klasėje orientuota į A1, o 7–II klasėse – į A2 kalbos mokėjimo lygį pagal Bendruosius Europos kalbų metmenis.

72.3. užsienio kalba mokoma pagal kalbos mokėjimo lygį, kuris nustatytas naudojantis Europos kalbų aplanku. Užsienio kalbos siekiamas mokymosi lygis nurodomas dienyne.

72.4. IIG klasėje organizuojamas užsienio kalbų pasiekimų patikrinimas, naudojantis centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą „KELTAS“).

72.5. užsienio kalbas keisti iki vidurinio ugdymo programos pradžios galima tik tuo atveju, jei mokinys yra atvykęs iš kitos Lietuvos ar užsienio mokyklos ir šiuo metu lankoma mokykla dėl objektyvių priežasčių negali sudaryti mokiniui galimybės tęsti jo pradėtos kalbos mokymosi. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus:

72.5.1. vienerius mokslo metus jam skiriama viena papildoma užsienio kalbos pamoka per savaitę;

72.5.2. susidarius penkių ar daugiau tokių mokinių grupei klasėje ar gimnazijoje, būtų skiriamos dvi papildomos pamokos visai mokinių grupei;

72.5.3. jei mokinys yra baigęs tarptautinės bendrojo ugdymo programos dalį ar visą programą ir gimnazija nustato, kad jo vienos užsienio kalbos pasiekimai yra aukštesni, nei numatyta Pagrindinio ugdymo bendrosiose programose, mokinio ir jo tėvų (globėjų, rūpintojų) pageidavimu gimnazija įskaito mokinio pasiekimus ir konvertuoja į dešimtbalę vertinimo sistemą. Gimnazija sudaro mokiniui individualų užsienio kalbos mokymosi planą ir galimybę vietoj užsienio kalbos pamokų lankyti papildomas lietuvių kalbos ar kitos kalbos pamokas kitose klasėse.

73. Gamtos mokslai:

73.1. gimnazija užtikrina, kad gamtos mokslų dalykų ugdymo turinyje 40 procentų dalykui skirtų pamokų per mokslo metus bus skiriama eksperimentiniams ir praktiniams įgūdžiams ugdyti. Tai atsispindi mokytojų ilgalaikiuose planuose.

73.2. gimnazija sudaro mokiniams galimybes dalyvauti gamtos, technologijų, inžinerijos, matematikos ir menų centrų STEAM ( angl. science, technology, engineering, arts, maths) vykdomose neformaliojo vaikų švietimo programų veiklose, vykstant į juos ir/ar nuotoliniu būdu.

74. Technologijos:

74.1. mokiniai, besimokantys pagal pagrindinio ugdymo programos pirmąją dalį (5–8 klasėse), kiekvienoje klasėje mokomi proporcingai paskirstant laiką tarp: mitybos, tekstilės, konstrukcinių medžiagų ir elektronikos technologijų programų;

74.2. mokiniams, pradedantiems mokytis pagal pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso;

74.3. baigę integruoto technologijų kurso programą, pagal savo interesus ir polinkius mokiniai renkasi vieną iš privalomų technologijų programų (mitybos, tekstilės, konstrukcinių medžiagų, elektronikos, gaminių dizaino ir technologijų). Mokiniai gali keisti pasirinktą technologijų programą po I pusmečio.

75. Informacinės technologijos:

75.1. I-IIG klasių informacinių technologijų kursą sudaro privalomoji dalis ir vienas iš pasirenkamųjų programavimo pradmenų, kompiuterinės leidybos pradmenų arba tinklalapių kūrimo pradmenų modulių. Gimnazija siūlo šiuos modulius. Modulį renkasi mokinys.

76. Socialiniai mokslai:

76.1. gimnazija, įgyvendindama socialinių mokslų ugdymo turinį, IG-IIG klasių mokinių projektinio darbo (tyrimo, kūrybinių darbų, socialinės veiklos) gebėjimams ugdyti skiria 20 procentų dalykui skirtų pamokų laiko per mokslo metus.

76.2 laisvės kovų istorijai mokyti skiria 9 pamokas, integruojant temas į istorijos pamokas.

76.3. į istorijos, geografijos, pilietiškumo ugdymo pagrindų dalykų turinį integruojamos Lietuvos ir pasaulio realijos, kurios nuolat sėkmingai atskleidžiamos, aptariant su mokiniais nacionalinio saugumo ir gynybos pagrindų temas, tokias kaip: Lietuvos Respublikos nacionalinio saugumo samprata ir sistema, rizikos veiksnių, grėsmių ir pavojų analizė; Lietuvos gynybos politika; informaciniai ir kibernetiniai karai: tikslai, metodai, argumentai; Lietuvos Respublikos nacionalinio saugumo pagrindų įstatymas, gynybos ir kovos su korupcija sričių teisės aktai;

76.4. gimnazija siūlo pasirinkti mokytis Nacionalinio saugumo ir krašto gynybos modulį pagal Nacionalinio saugumo ir krašto gynybos programą, patvirtintą Lietuvos Respublikos švietimo ir mokslo ministro 2017 m. lapkričio 28 d. įsakymu Nr. V-943 „Dėl Nacionalinio saugumo ir krašto gynybos programos patvirtinimo“.

77. Fizinis ugdymas:

77.1. mokiniui, kuris 2021–2022 mokslo metais mokosi 5-8 klasėse skiriamos 3 fizinio ugdymo pamokos per savaitę, IG-IIG klasių mokiniams – 2 pamokos per savaitę.

77.2. organizuojant ugdymą specialiosiose medicininės fizinio pajėgumo grupės mokiniams, mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;

77.2.1. tėvų (globėjų, rūpintojų) pageidavimu mokiniai gali lankyti sveikatos grupes ne gimnazijoje;

77.3. parengiamosios medicininės fizinio pajėgumo grupės mokiniams krūvis ir pratimai skiriami atsižvelgus į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas taiko alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas;

77.4. gimnazija mokiniams, atleistiems nuo fizinio ugdymo pamokų dėl sveikatos ir laikinai dėl ligos, siūlo kitą veiklą (pvz.: stalo žaidimus, šaškes, šachmatus, veiklą kompiuterių klasėje, bibliotekoje, konsultacijas, socialinę veiklą ir pan.).

77.5. organizuojant fizinio ugdymo pamokas patalpose, atsižvelgiama į Higienos normos reikalavimus;

78. Pagrindinio ugdymo programai įgyvendinti pamokų skaičius (ir valandos) per vienerius metus ir per savaitę grupine mokymosi forma kasdieniu ar nuotoliniu mokymo proceso organizavimo būdais konkrečioje klasėje, kai pamokos trukmė - 45 minutės:

|  |  |  |  |  |  |  |
| --- | --- | --- | --- | --- | --- | --- |
| Klasė  Dalykai | **5** | **6** | **7** | **8** | **IG** | **IIG** |
| **Dorinis ugdymas** |  |  |  |  |  |  |
| Dorinis ugdymas (tikyba arba etika) | 1 (37) | 1 (37) | 1 (37) | 1 (37) | 1 (37) | 1 (37) |
| **Kalbos** |  |  |  |  |  |  |
| Lietuvių kalba ir literatūra | 5 (185) | 5 (185) | 5 (185) | 5 (185) | 4 (148) | 5 (185) |
| Užsienio kalba (1-oji) (anglų kalba) | 3 (111) | 3 (111) | 3 (111) | 3 (111) | 3 (111) | 3 (111) |
| Užsienio kalba (2- oji) (rusų kalba) | 0 | 2 (74) | 2 (74) | 2 (74) | 2 (74) | 2 (74) |
| **Matematika ir informacinės technologijos** |  |  |  |  |  |  |
| Matematika | 4 (148) | 4 (148) | 4 (148) | 4 (148) | 4 (148) | 4 (148) |
| Informacinės technologijos | 1 (37) | 1 (37) | 0 | 1 (37) | 1 (37) | 1 (37) |
| **Gamtamokslinis ugdymas** |  |  |  |  |  |  |
| Gamta ir žmogus | 2 (74) | 2 (74) | - | - | - | - |
| Biologija | - | - | 2 (74) | 1 (37) | 2 (74) | 1 (37) |
| Chemija | - | - | - | 2 (74) | 2 (74) | 2 (74) |
| Fizika | - | - | 1 (37) | 2 (74) | 2 (74) | 2 (74) |
| **Socialinis ugdymas** |  |  |  |  |  |  |
| Istorija | 2 (74) | 2 (74) | 2 (74) | 2 (74) | 2 (74) | 2 (74) |
| Pilietiškumo pagrindai | - | - | - | - | 1 (37) | 1 (37) |
| Socialinė-pilietinė veikla\* | 10\* | 10\* | 10\* | 10\* | 10\* | 10\* |
| Geografija | 0 | 2 (74) | 2 (74) | 2 (74) | 2 (74) | 1 (37) |
| Ekonomika ir verslumas | - | - | - | - | 1 (37) | 0 |
| **Meninis ugdymas** |  |  |  |  |  |  |
| Dailė | 1 (37) | 1 (37) | 1 (37) | 1 (37) | 1 (37) | 1 (37) |
| Muzika | 1 (37) | 1 (37) | 1 (37) | 1 (37) | 1 (37) | 1 (37) |
| **Technologijos, fizinis ugdymas, žmogaus sauga** |  |  |  |  |  |  |
| Technologijos | 2 (74) | 2 (74) | 2 (74) | 1 (37) | 1 (37) | 1,5 |
| Fizinis ugdymas\*\* | 3 (111) | 3 (111) | 3 (111) | 3 (111) | 2 (74) | 2 (74) |
| Žmogaus sauga | 1 (37) | 0 | 1 (37) | 0 |  | 0,5 (18,5) |
| Projektinė veikla\*\*\* | \*\*\* | \*\*\* | \*\*\* | \*\*\* | 1 (37)\*\*\* | 1 (37)\*\*\* |
| **Pasirenkamieji dalykai / Dalykų moduliai** |  |  |  | 3 | 3 | 5 |
| Savu lietuvišku žodžiu žaidžiu |  |  |  |  |  |  |
| Mąstyk, spręsk, tobulėk |  |  |  | 1 | 1 |  |
| Bendravimas rašytine kalba: skaitymo ir rašymo gebėjimų tobulinimas |  |  |  |  | 1 | 1 |
| Funkcijos |  |  |  |  |  | 1 |
| Socialiniai mokslai |  |  |  | 1 |  |  |
| Nacionalinis saugumas ir krašto gynyba |  |  |  |  |  | 1 |
| Biologija |  |  |  | 1 |  | 1 |
| Užsienio (anglų) kalba |  |  |  |  | 1 | 1 |
| Pamokų skaičius mokiniui per sav. | 26 | 29 | 30 | 34 | 35 | 35,5 |
| Priemonės mokymosi praradimams dėl COVID-19 kompensuoti ( valandos per savaitę). | 2 | 2 | 1 | 1 | 3 | 1 |
| Pamokos, skirtos mokinio ugdymo poreikiams tenkinti, mokymosi pagalbai teikti, skaičius per savaitę | 12 | | | | 14 | |
| **Neformalusis švietimas (valandų skaičius per savaitę)** | 2 (74) | 2 (74) | 2 (74) | 1 (37) | 2 (74) | 2 (74) |

Pastabos:

\* valandų (pamokų ) skaičius per metus;

\*\*fizinis ugdymas įgyvendinamas pagal pagrindinio ugdymo kūno kultūros bendrąją programą;

\*\*\*projektinė veikla 5-8 ir IG-IIG klasėse vykdoma vadovaujantis „Turgelių „Aistuvos“ gimnazijos Projektinės veiklos tvarkos aprašu“ patvirtintu Turgelių „Aistuvos“ gimnazijos direktoriaus 2021 m. liepos 27 d. įsakymu Nr. V1-93 „Dėl „Turgelių „Aistuvos“ gimnazijos Projektinės veiklos tvarkos aprašo patvirtinimo“.

79. Lentelėse pateikiamas dalyko bendrosioms programoms įgyvendinti minimalus pamokų skaičius ir minimalus privalomų pamokų skaičius mokiniui per savaitę. Mokinys pagal poreikius gali pasirinkti pageidaujamus mokytis pasirenkamuosius dalykus, dalykų modulius. Maksimalus pamokų skaičius mokiniui nėra didesnis nei nurodytas Higienos normoje.

80. Mokinio pasirinktiems dalykams, dalykų moduliams mokytis, projektinei veiklai vykdyti, mokymosi praradimams dėl COVID-19 kompensuoti naudojamos valandos, skiriamos mokinio ugdymo poreikiams tenkinti ir mokymosi pagalbai teikti:

80.1. 3 valandos per savaitę 8 klasėje mokinio pasirinktiems dalykams, dalykų moduliams mokytis;

80.2. 8 valandos per savaitę IG-IIG klasėse mokinio pasirinktiems dalykams, dalykų moduliams mokytis;

80.3. po 1 valandą per savaitę IG-IIG klasėse mokinių projektinei veiklai vykdyti.

81. Mokymosi praradimams dėl COVID-19 kompensuoti ir konsultacijoms pagal poreikį naudojamos valandos, skiriamos mokinio ugdymo poreikiams tenkinti ir mokymosi pagalbai teikti.

81.1. 9 valandos per savaitę pagal poreikį skiriamos 5-8 klasių mokiniams;

81.2. 4 valandos per savaitę skiriamos IG-IIG klasių mokiniams.

81.3. Rugsėjo mėnesį klasių valandėles skirti mokinių emocinės sveikatos ir socialinių įgūdžių gerinimui.

**V SKYRIUS**

**VIDURINIO UGDYMO PROGRAMOS ĮGYVENDINIMAS**

82. Vidurinio ugdymo programos trukmė – dveji mokslo metai.

82.1. Gimnazija įgyvendina Vidurinio ugdymo bendrąsias programas, kurias sudaro šios sritys: dorinis ugdymas (etika, katalikų tikyba ); kalbos: lietuvių kalba ir literatūra, užsienio kalbos; matematika; gamtamokslinis ugdymas: biologija, chemija, fizika; socialinis ugdymas: istorija, geografija; meninis ugdymas: dailė; informacinės technologijos; technologijos; fizinis ugdymas; bendrųjų kompetencijų ugdymas.

82.2. Vidurinio ugdymo programos turinį sudaro:

82.2.1. privaloma dalis: privalomi mokytis dalykai ir dalykų moduliai;

82.2.2. laisvai pasirenkama dalis: pasirenkamieji dalykai, dalykų moduliai. Pasirenkamieji dalykų moduliai neskaičiuojami kaip atskiri dalykai.

83. Mokinys, vadovaudamasis Ugdymo programų aprašu, gimnazijos pasiūlymais ir atsižvelgdamas į tolesnius mokymosi planus, priima sprendimą, kuriuos dalykus ar modulius renkasi mokytis pagal vidurinio ugdymo programą, apsisprendžia dėl vieno brandos darbo.

84. Mokinys kartu su mokytojais, padedant tėvams (globėjams, rūpintojams), pasirengia individualų ugdymo planą pagal gimnazijos nustatytą individualaus ugdymo plano struktūrą.

85. Individualų ugdymo planą mokinys gali keisti vadovaujantis Turgelių „Aistuvos“ gimnazijos mokinių vidurinio ugdymo programos, dalyko kurso/kalbos mokėjimo lygio, pasirenkamojo dalyko ar pasirenkamojo dalyko modulio pasirinkimo ir keitimo tvarkos aprašu, patvirtintu Turgelių „Aistuvos“ gimnazijos direktoriaus 2015 m. vasario 12 d. įsakymu Nr. V1-32 „Dėl Turgelių „Aistuvos“ gimnazijos mokinių vidurinio ugdymo programos, dalyko kurso/kalbos mokėjimo lygio, pasirenkamojo dalyko ar pasirenkamojo dalyko modulio pasirinkimo ir keitimo tvarkos aprašo patvirtinimo“.

86. Mokinio pasirinkti mokytis dalykai tampa privalomi.

87. Gimnazija užtikrina, kad privalomų, privalomai ir laisvai pasirenkamų dalykų mokinio individualiame plane būtų ne mažiau nei 8, o minimalus pamokų skaičius per savaitę – 28.

88. Mokiniui, atvykusiam iš kitos mokyklos, gimnazija užtikrina galimybę įgyvendinti savo individualų ugdymo planą arba, nesant tam sąlygų, pasiūlo keisti pasirinktus dalykus ar modulius.

89. Gimnazija sudaro sąlygas mokiniams siekti asmeninės ir pilietinės brandos ir ugdyti gyvenime būtinas bendrąsias kompetencijas ir gebėjimus:

89.1. savanoriškai užsiimti socialine ar kita visuomenei naudinga veikla;

89.2. susipažinti su profesinės veiklos įvairove ir rinkimosi galimybėmis, planuoti savo tolesnį mokymąsi ir darbinę veiklą (t. y. karjerą);

89.3. rengti ir įgyvendinti projektus, brandos darbus;

89.4. formuoti savo pasiekimų aplankus, kuriuose kaupiami mokinių pažangos ir pasiekimų įrodymai, taip pat ir elektroninius, orientuotus į tolesnio gyvenimo kelio pasirinkimą.

90. Specialiosios medicininės fizinio pajėgumo grupės mokinių fizinio ugdymo ugdymas organizuojamas vadovaujantis Bendraisiais ugdymo planais.

91. Gimnazija, formuodama ir įgyvendindama mokyklos ugdymo turinį pagal Vidurinio ugdymo bendrąsias programas:

91.1. perskirsto dalykų mokymą (Gimnazija perskirsto dorinio ugdymo dalyko mokymą vidurinio ugdymo programoje. Dvejų metų programa įgyvendinama III gimnazinėje klasėje);

91.2. integruoja dalykų turinį, diferencijuoja ugdymą;

92. Vidurinio ugdymo programai grupinio mokymosi forma kasdieniu ar nuotoliniu mokymo proceso organizavimo būdu įgyvendinti skiriamų pamokų skaičius per dvejus metus:

**2020-2022 m. m. – IVG klasė**

|  |  |  |  |  |
| --- | --- | --- | --- | --- |
| DALYKAI | Kursas | IIIG klasė  2020– 2021 m.m. | IVG klasė  2021-2022 m.m. | Pamokų skaičius dvejiems metams |
| **Dorinis ugdymas:** |  |  |  |  |
| Tikyba |  | 2 | 0 | 2 |
| Etika |  | 2 | 0 | 2 |
| **Kalbos:** |  |  |  |  |
| Lietuvių kalba ir literatūra | A | 5 | 5 | 10 |
| Užsienio kalbos |  |  |  |  |
| Užsienio kalba (anglų) | B2 | 3 | 3 | 6 |
| Užsienio kalba (rusų) | B2 | 3 | 3 | 6 |
| **Socialinis ugdymas:** |  |  |  |  |
| Istorija | A | 3 | 3 | 6 |
| Geografija | B | 2 | 2 | 4 |
| **Matematika** | A | 4 | 5 | 9 |
| **Informacinės technologijos** |  |  |  |  |
| **Gamtamokslinis ugdymas:** |  |  |  |  |
| Biologija | B | 2 | 2 | 4 |
| Chemija | A | 3 | 3 | 6 |
| Fizika | A/B | 3/2 | 3/2 | 6/4 |
| **Menai ir technologijos:** |  |  |  |  |
| Dailė | B | 2 | 2 | 4 |
| Muzika | B | 2 | 2 | 4 |
| Technologijos | B | 2 | 2 | 4 |
| **Fizinis ugdymas\*** | B | 2 | 2 | 4 |
| **Žmogaus sauga\*\*** | B | 0,5\*\* |  | 0,5\*\* |
| Brandos darbas |  |  | 17,5-37 |  |
| **Pasirenkamieji dalykai/dalykų moduliai** |  |  |  |  |
| Rusų kalbos rašybos įtvirtinimas |  | 1 | 1 | 2 |
| Anglų kalbos klausymo, skaitymo ir kalbos suvokimo įgūdžių lavinimas. |  | 1 | 1 | 2 |
| Rašykime be klaidų |  | 1 |  | 1 |
| Lietuvių kalbos rašyba ir skyryba |  |  | 1 | 1 |
| Įrodymo metodai. Sekos |  | 1 | 1 | 2 |
| **Iš viso vienos klasės komplektui** |  | 42 | 41 | 83 |
| **Neformalusis švietimas** |  | 2 | 1 | 3 |
| **Mokinio ugdymo poreikiams tenkinti\*\*\*** |  | 6 | 5 | 11 |

Pastabos:

\* fizinis ugdymas įgyvendinamas pagal vidurinio ugdymo kūno kultūros bendrąją programą.

\*\*integruojama į ugdymo turinį.

\*\*\*Mokinio ugdymo poreikiams valandos skiriamos konsultacijoms pagal poreikį ir mokymosi praradimams dėl COVID 19 kompensuoti.

**2021-2023 m. m. – IIIG klasė**

|  |  |  |  |  |
| --- | --- | --- | --- | --- |
| DALYKAI | Kursas | IIIG klasė  2021-2022 m. m. | IVG klasė 2022-2023 m. m. | Pamokų skaičius dvejiems metams |
| **Dorinis ugdymas:** |  |  |  |  |
| Tikyba |  |  |  |  |
| Etika |  | 2 | 0 | 2 |
| **Kalbos:** |  |  |  |  |
| Lietuvių kalba ir literatūra | A | 5 | 5 | 10 |
| **Užsienio kalbos:** |  |  |  |  |
| Užsienio kalba (anglų) | B2 | 3 | 3 | 6 |
| Užsienio kalba (rusų) | B2 | 3 | 3 | 6 |
| **Socialinis ugdymas:** |  |  |  |  |
| Istorija | A | 3 | 3 | 6 |
| Geografija | A/B | 3/2 | 3/2 | 6/4 |
| **Matematika** | A | 4 | 5 | 9 |
| **Gamtamokslinis ugdymas:** |  |  |  |  |
| Biologija | A/B | 3/2 | 3/2 | 6/4 |
| Fizika | A/B | 3/2 | 3/2 | 6/4 |
| **Meninis ugdymas ir technologijos:** |  |  |  |  |
| Dailė | A/B | 3/2 | 3/2 | 6/4 |
| Technologijos | A/B | 3/2 | 3/2 | 6/4 |
| **Fizinis ugdymas\*** | B | 2 | 2 | 4 |
| **Žmogaus sauga\*\*** | B | 0,5\*\* |  | 0,5\*\* |
| Brandos darbas |  |  | 17,5-37 |  |
| **Pasirenkamieji dalykai/ dalykų moduliai** |  |  |  |  |
| Rusų kalbos rašybos įtvirtinimas |  | 1 | 1 | 2 |
| Lietuvių kalbos rašyba, skyryba |  | 1 | 1 | 2 |
| Įrodymo metodai. Sekos |  | 1 | 1 | 2 |
| Anglų kalbos klausymo, skaitymo ir kalbos suvokimo įgūdžių lavinimas. |  | 1 | 1 | 2 |
| Istorijos raida istoriniuose šaltiniuose |  | 1 | 1 | 2 |
| **Iš viso vienos klasės komplektui** |  | 42 | 41 | 83 |
| **Neformalusis švietimas** |  | 2 | 1 | 3 |
| **Mokinio ugdymo poreikiams tenkinti\*\*\*** |  | 6 | 5 | 11 |

Pastabos:

\* fizinis ugdymas įgyvendinamas pagal vidurinio ugdymo kūno kultūros bendrąją programą.

\*\* integruojama į ugdymo turinį.

\*\*\*Mokinio ugdymo poreikiams valandos skiriamos konsultacijoms pagal poreikį ir mokymosi praradimams dėl COVID 19 kompensuoti.

**VI SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO**

**ORGANIZAVIMAS**

**PIRMASIS SKIRSNIS**

**BENDROSIOS NUOSTATOS**

93. Gimnazija, rengdama ir įgyvendindama gimnazijos ugdymo planą, užtikrina visų mokinių įtrauktį į švietimą, šalina kliūtis, dėl kurių mokinys patiria dalyvavimo švietime ir ugdymosi sunkumų, ir teikia būtiną švietimo pagalbą, vadovaujasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“.

94. Gimnazija, formuodama gimnazijos, klasės, mokinio ugdymo turinį ir organizuodama bei įgyvendindama ugdymo procesą, vadovaujasi bendrosiomis programomis ir šio skyriaus nuostatomis ir atsižvelgia į:

94.1. mokinio mokymosi ir švietimo pagalbos poreikius;

94.2. formaliojo švietimo programą;

94.3. mokymosi formą ir mokymo proceso organizavimo būdą;

94.4. švietimo pagalbos specialistų, mokyklos vaiko gerovės komisijos, pedagoginių psichologinių ar švietimo pagalbos tarnybų rekomendacijas.

**ANTRASIS SKIRSNIS**

**INDIVIDUALAUS UGDYMO PLANO RENGIMAS**

95. Gimnazija kiekvienam mokiniui, turinčiam specialiųjų ugdymosi poreikių, rengia individualų ugdymo planą, kurio sudėtinė dalis yra pagalbos planas, apimantis pagalbas ir paslaugas ugdymo procese ir kitų specialistų teikiamas pagalbas, didinančias ugdymo veiksmingumą:

95.1. direktoriaus pavaduotojas ugdymui koordinuoja ir kartu su mokytojais, švietimo pagalbą teikiančiais specialistais, vaiku ir jo tėvais (globėjais, rūpintojais) numato ugdymo ir pagalbos tikslus;

95.2. individualų ugdymo planą rengia pagal gimnazijoje patvirtintą formą, planuoja jo įgyvendinimą, stebėsenos ir aptarimo formas bei etapus.

95.3. Gimnazija, rengdama individualų ugdymo planą, vadovaujasi Bendrųjų ugdymo planų 135 – 138 punktais.

**TREČIASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMOSI PASIEKIMŲ IR PAŽANGOS VERTINIMAS**

96. Mokinio, kuris mokosi pagal bendrojo ugdymo programą, mokymosi pažanga ir pasiekimai vertinami pagal bendrosiose programose numatytus pasiekimus ir vadovaujantis Bendrųjų ugdymo planų 28 punkto nuostatomis.

97. Mokinio, kuris mokosi pagal bendrojo ugdymo dalykų pritaikomą programą, mokymosi pažanga ir pasiekimai ugdymo procese vertinami pagal šioje programoje numatytus pasiekimus, vertinimo kriterijai aptariami su mokiniu, jo tėvais (globėjais, rūpintojais), švietimo pagalbą teikiančiais specialistais, gimnazijoje susitarta, kokiais aspektais bus pritaikomas mokinio pasiekimų vertinimas ir pa(si)tikrinimų būdai, kaip jie derės su bendrosiose programose numatytais pasiekimų lygiais. Vaiko gerovės komisija užtikrina stebėseną, veikla detalizuojama veiklos plane.

**KETVIRTASIS SKIRSNIS**

**ŠVIETIMO PAGALBOS MOKINIUI, TURINČIAM SPECIALIŲJŲ UGDYMOSI POREIKŲ, TEIKIMAS**

98. Gimnazija užtikrina švietimo pagalbą mokiniams pagal poreikius.

99. Švietimo pagalba, ją teikiantys specialistai, tikslai ir intensyvumas mokiniui numatyti mokinio pagalbos plane.

100. Švietimo pagalbą teikiantys specialistai padeda įveikti mokymosi sunkumus, šalindami priežastis, dėl kurių mokinys patiria mokymosi sunkumų ir susiduria su kliūtimis dalyvauti ugdymo procese, bendradarbiaudami dirba komandose kartu su mokytojais ir kitais specialistais, teikiančiais pagalbą mokiniui, mokinio tėvais (globėjais, rūpintojais), teikia konsultacinę pagalbą ir įgalina mokinio tėvus (globėjus, rūpintojus), kitus, teikiančius paslaugas ir pagalbas, padėti mokiniui ugdytis, sudaryti sąlygas mokytis ir užtikrinti jo gerovę.

101. Švietimo pagalba mokiniui teikiama laikinai ar pastoviai ugdymo proceso metu ar pasibaigus ugdymo procesui, konsultuojant mokinį, atsižvelgiant į pagalbos plane keliamus ugdymo(si) tikslus, pagalbą teikiančių specialistų funkcijas ir mokinio reikmes. Siekiant įtraukties į ugdymo procesą ir teikiant pagalbą pamokoje, klasėje pasirenkami kuo mažiau stigmatizuojantys ugdymo ir švietimo pagalbos teikimo būdai.

102. Švietimo pagalbos teikimo formos parenkamos mokiniui individualiai, jos gali būti specialiosios pamokos, pratybos, konsultacijos, pagalba ugdymosi veiklose, savirūpos procese ir kt.:

102.1. specialioji pamoka, skirta mokymosi sunkumams ar sutrikimams, kylantiems dėl įgimtų ar įgytų sutrikimų, įveikti, išskirtiniams asmens gabumams ugdyti;

102.2. specialiosios pratybos, skirtos švietimo veiksmingumui didinti, įgimtiems ar įgytiems sutrikimams kompensuoti, gebėjimams ir galioms plėtoti, kurios gali būti vykdomos individualiai ar grupėmis (2–8 mokiniai).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA SUDERINTA

Turgelių „Aistuvos“ gimnazijos tarybos Švietimo, mokslo ir sporto ministerijos

2021-07-29 d. posėdžio 2021 m.

protokoliniu nutarimu Nr. V2-4 raštu Nr.